S-696/2011

Mál þetta, sem dómtekið var í dag, er höfðað af lögreglustjóranum á höfuðborgarsvæðinu með ákæru dagsettri 3. maí 2011 á hendur E-kk-þgf H-x-x R-kk-þgf, kt. 000000-0000, Smyrlahrauni 23, Hafnarfirði, fyrir þjófnað, með því að hafa miðvikudaginn 9. febrúar 2011, ásamt A-kk-þgf V-kk-þgf B-kk-þgf, spennt upp hurð að eldhúsi veitingastaðarins Humarhúsið, að Amtmannsstíg 1, Reykjavík, og farið inn í auðgunarskyni og stolið þaðan 24 flöskum af Raoul Collet kampavíni, 24 flöskum af Stella Artois bjór, 35 flöskum af Vina Maipo rauðvíni, 2 kg af humri og 10 kg af humarhölum, samtals að verðmæti 151.520 krónur.

Er brot ákærða í ákæru talið varða við 244. gr. almennra hegningarlaga nr. 19/1940. Er þess krafist að ákærði verði dæmdur til refsingar og greiðslu alls sakarkostnaðar.

Þá er mál einnig höfðað af lögreglustjóranum á höfuðborgarsvæðinu og sameinað þessu máli með ákæru 17. maí 2011 á hendur ákærða fyrir fíkniefnalagabrot, með því að hafa, miðvikudaginn 9. febrúar 2011, innandyra í Hegningarhúsinu, Skólavörðustíg 9, Reykjavík, haft í vörslum sínum 10,77 g af amfetamíni, sem fangaverðir fundu við leit í jakkaermi ákærða og framvísuðu til lögreglu.

Er brotið talið varða við 2. gr., sbr. 5. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að ofangreind fíkniefni, sem hald var lagt á, verði gerð upptæk, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í september 1975. Samkvæmt sakavottorði hefur ákærði áður hlotið dóma fyrir brot á fíkniefna- og umferðarlögum. Hér er tiltekið að 6. desember 2006 var ákærði dæmdur í 3ja mánaða fangelsi, þar af 2 mánuði skilorðsbundið fyrir brot gegn lögum um ávana- og fíkniefni og umferðarlögum. Þá var hann 2. maí 2007 dæmdur í sekt fyrir brot gegn lögum um ávana- og fíkniefni. Loks var hann með dómi 7. ágúst 2008 dæmdur í 90 daga fangelsi fyrir brot gegn lögum um ávana- og fíkniefni og vopnalögum. Með hliðsjón af sakaferli ákærða og brotum þeim er hann er nú sakfellur fyrir er refsing ákærða hæfilega ákveðin fangelsi í 30 daga.

Með vísan til lagaákvæða í ákæru eru upptæk gerð til ríkissjóðs fíkniefni sem lagt var hald á við rannsókn málsins.

Ákærði greiði málsvarnarþóknun skipaðs verjanda síns, svo sem í dómsorði er mælt fyrir um. Hefur þá verið tekið tillit til virðisaukaskatts.

D ó m s o r ð :

Ákærði, E-kk-nf H-kk-nf R-kk-nf, sæti fangelsi í 30 daga. Upptæk eru gerð til ríkissjóðs 10,77 g af amfetamíni sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, G-kk-ef Ó-kk-ef J-kk-ef hæstaréttarlögmanns 75.300 krónur.

S-kk-nf S-kk-nf.